CELEX: 32013R0956
Language: hu
Date: 2013-10-04 00:00:00
Title: A Bizottság 956/2013/EU végrehajtási rendelete ( 2013. október 4. ) az 543/2011/EU végrehajtási rendeletnek a gyümölcs- és zöldségágazatban működő termelői szervezetek számára nyújtott támogatás kifizetése tekintetében történő módosításáról

5.10.2013   
            
            
               HU
            
            
               Az Európai Unió Hivatalos Lapja
            
            
               L 263/9
            
         A BIZOTTSÁG 956/2013/EU VÉGREHAJTÁSI RENDELETE
   (2013. október 4.)
   az 543/2011/EU végrehajtási rendeletnek a gyümölcs- és zöldségágazatban működő termelői szervezetek számára nyújtott támogatás kifizetése tekintetében történő módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 103h. cikkére, összefüggésben 4. cikkével,
   mivel:
   
               (1)
            
            
               Az 1234/2007/EK rendelet és az 543/2011/EU bizottsági végrehajtási rendelet (2) uniós pénzügyi támogatást biztosít a gyümölcs- és zöldségágazatban működő termelői szervezeteknek.
            
         
               (2)
            
            
               A Törvényszék a T-454/10. és T-482/11. számú egyesített ügyekben (3)2013. május 30-án hozott ítéletében megsemmisítette az 1580/2007/EK bizottsági rendelet (4) 52. cikke (2a) bekezdésének második albekezdésében és az 543/2011/EU végrehajtási rendelet 50. cikkének az említett albekezdéssel azonos értelmű (3) bekezdésében előírt, a feldolgozásra szánt gyümölcs- és zöldségtermékek értékének kiszámítására vonatkozó rendelkezéseket. A Törvényszék megsemmisítette továbbá az 543/2011/EU végrehajtási rendeletnek a működési programok keretébe tartozó tevékenységek támogathatóságáról szóló 60. cikke (7) bekezdésében a gyümölcs- és zöldségfélék feldolgozott gyümölcs- és zöldségfélékké történő átalakítására irányuló beruházások és tevékenységek tekintetében meghatározott rendelkezéseket.
            
         
               (3)
            
            
               A Törvényszék ítélete az értékesített termékek értékének kiszámítására vonatkozó rendelkezés joghatásait csak az ítélet kihirdetésének időpontjáig már teljesített kifizetések vonatkozásában tartotta fenn. Következésképpen a tagállamok a megsemmisítettek helyébe lépő új szabályok elfogadásáig, illetve az esetleges fellebbezés halasztó hatályának kezdő időpontjáig felfüggeszthették vagy elhalaszthatták a kifizetések teljesítését.
            
         
               (4)
            
            
               A Bizottság úgy döntött, hogy megfellebbezi a Törvényszéknek az említett ügyekben hozott határozatát. A fellebbezést 2013. augusztus 12-én nyújtotta be az Európai Unió Bíróságához. Arra az időre, amíg a Bíróság határozatot nem hoz a fellebbezés tárgyában, és amennyiben a Bíróság másképpen nem rendelkezik, a Törvényszék ítéletének joghatásai felfüggesztésre kerülnek.
            
         
               (5)
            
            
               Az 543/2011/EU végrehajtási rendelet 70. cikke értelmében a termelői szervezeteknek járó támogatást a működési program végrehajtásának évét követő év október 15-éig ki kell fizetni. A támogatásnak az említett időpont után történő kifizetése a 883/2006/EK bizottsági rendelet (5) 9. cikkében előírt csökkentések alkalmazását vonja maga után.
            
         
               (6)
            
            
               Ezért a 2012. végrehajtási év tekintetében indokolt meghosszabbítani az érintett működési programokhoz nyújtott uniós pénzügyi támogatás kifizetésére a tagállamok számára előírt határidőt annak figyelembevétele érdekében, hogy a fellebbezési eljárás Bizottság általi elindításának időpontjáig a tagállamok esetleg felfüggesztették a kifizetés iránti kérelmek feldolgozását.
            
         
               (7)
            
            
               Ezért az 543/2011/EU végrehajtási rendeletet ennek megfelelően módosítani kell.
            
         
               (8)
            
            
               Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
            
         ELFOGADTA EZT A RENDELETET:
   1. cikk
   Az 543/2011/EU végrehajtási rendelet 70. cikke az alábbi bekezdéssel egészül ki:
   
      „A 2012. évben végrehajtott, feldolgozásra szánt gyümölcsökkel és zöldségekkel kapcsolatos programokhoz nyújtott támogatás esetében azonban a kifizetés teljesítésének határideje 2013. december 31.”
   
   2. cikk
   Ez a rendelet az Európai Unió Hivatalos Lapjában való kihirdetését követő hetedik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. október 4-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 299., 2007.11.16., 1. o.
   
      (2)  A Bizottság 543/2011/EU végrehajtási rendelete (2011. június 7.) az 1234/2007/EK tanácsi rendeletnek a gyümölcs- és zöldség-, valamint a feldolgozottgyümölcs- és feldolgozottzöldség-ágazatra alkalmazandó részletes szabályainak a megállapításáról (HL L 157., 2011.6.15., 1. o.).
   
      (3)  Associazione Nazionale degli Industriali delle Conserve Alimentari Vegetali (Anicav) (T-454/10. sz. ügy) és Agrupación Española de Fabricantes de Conservas Vegetales (Agrucon) és társai (T-482/11. sz. ügy) kontra Európai Bizottság (az ítéletet az EBHT-ban még nem tették közzé).
   
      (4)  A Bizottság 1580/2007/EK rendelete (2007. december 21.) a gyümölcs- és zöldségágazatban a 2200/96/EK, a 2201/96/EK és az 1182/2007/EK rendeletre vonatkozó végrehajtási szabályok megállapításáról (HL L 350., 2007.12.31., 1. o.).
   
      (5)  A Bizottság 883/2006/EK rendelete (2006. június 21.) az 1290/2005/EK tanácsi rendeletnek az EMGA és az EMVA keretében a kifizető ügynökségek számlavezetésére, a kiadásigazoló és a bevételi nyilatkozatokra, valamint a kiadások visszatérítési feltételeire vonatkozó részletes alkalmazási szabályairól (HL L 171., 2006.6.23., 1. o.).